b'\n_START_ARTICLE_\nDaang Governor\n_START_SECTION_\nKasaysayan\n_START_PARAGRAPH_\nNoong ika-1 ng Agosto, 2016 ipinanukalang baguhin ang pangalan ng lansangan sa Governor Juanito R. Remulla Sr. Road.\n_START_SECTION_\nMula Palapala papuntang Hangganan ng Kabite-Laguna\n_START_PARAGRAPH_\nAng Daang Governor patungo sa hangganang panlalawigan ng Laguna ay nagsisimula sa may SM City Dasmari\xc3\xb1as sa sangandaan nito sa Lansangang Aguinaldo sa Palapala. Dadaan ito pasilangan paglapit nito sa Manila Memorial Park. Pagkaraan, babagtasin nito ang Daang Paliparan at papasok sa General Mariano Alvarez (GMA) sa pamamagitan ng isang tulay sa hangganan ng Dasmari\xc3\xb1as-GMA. Dadaan ito sa poblasyon ng GMA bago lumiko pahilagang-silangan sa hangganan ng GMA-Carmona. Sa Carmona, dadaan ito sa mga pook-industriyal ng bayan at i-ba-bypass nito ang poblasyon ng Carmona sa hilaga. Pagkaraan, tatawirin nito ang South Luzon Expressway at papasok sa Bi\xc3\xb1an, kung saan tutuloy ito bilang Kalye Heneral Malvar.\n_START_SECTION_\nMula Palapala papuntang Ternate\n_START_PARAGRAPH_\nAng Daang Governor patungo sa Ternate ay nagsisimula sa sangandaan nito sa Lansangang Aguinaldo sa Palapala, malapit sa Robinsons Place Dasmari\xc3\xb1as. Sa pangkaramihan isa itong lansangang anim ang mga linya pagdaan nito pakanluran patungong Heneral Trias. Dadaan ang lansangan sa mga kanlurang barangay ng Dasmari\xc3\xb1as, at papasok ito sa Heneral Trias. Kalaunan, babagtasin nito ang Lansangang Arnaldo malapit sa mga pabrika ng San Miguel at Purefoods-Hormel. Paglampas, babagtasin naman nito ang Abenida Crisanto Mendoza de los Reyes sa Barangay Manggahan. Pagkatapos, papasok ito sa Trece Martires sa Tulay ng Pulunan, at pagkaraan ay dadaan ito sa pusod nito at tutuloy patungong Naic. Pagkaraan ng Naic, liliko ito pakaliwa patungong Ternate, at babagtasin nito ang Daang Naic\xe2\x80\x93Indang. Susundin ng lansangan ang diretsong ruta, at kakanan ito at tatapos sa tulay sa ibabaw ng Ilog Maragondon malapit sa Ternate. Tutuloy ang lansangan patungong Nasugbu bilang Lansangang Ternate\xe2\x80\x93Nasugbu.'